## Sanitat reconeix la labor dels professionals de salut mental després de la DANA

*** El director general de Salut Mental ha inaugurat la XXXII Reunió de la Societat de Psiquiatria de la Comunitat Valenciana
* Bartolomé Pérez destaca “la labor incansable” dels professionals de salut mental del sistema sanitari valencià i “la seua ràpida i efectiva resposta en els moments crítics posteriors a la riuada”**

El director general de Salut Mental, Bartolomé Pérez, ha reconegut “la labor incansable” dels professionals de salut mental del sistema sanitari valencià després de la DANA, i ha destacat “la seua ràpida i efectiva resposta en els moments crítics posteriors a la riuada”.

Així s’ha pronunciat durant la inauguració de la XXXII Reunió de la Societat de Psiquiatria de la Comunitat Valenciana celebrada en la seu del Col·legi Oficial de Metges de València.

Més de 120 especialistes van participar en el desplegament sanitari impulsat per la Conselleria de Sanitat des dels primers dies després de la riuada. Professionals dels hospitals La Fe, General de València, Doctor Peset, Manises, Alzira, Arnau-Llíria, Clínic i Sagunt “han treballat intensament per a mitigar les seqüeles psicològiques del desastre natural”, ha recordat Pérez.

“Des de l’activació dels plans d’emergència, estos equips es van mobilitzar immediatament per a oferir atenció psicològica d’emergència i evitar una massiva transició des de l’estrés agut al posttraumàtic, una patologia bastant més complexa”, ha continuat. “Així mateix, per a continuar donant resposta adequada i prioritària, continuem reforçant els recursos en salut mental”, ha remarcat.

Més de mil persones estan rebent tractament especialitzat en les set unitats d’Atenció al Trauma posades en marxes per la Conselleria de Sanitat des del mes de novembre.

Des de l’inici de l’emergència, la Conselleria de Sanitat ha comptat amb el suport del Trauma and Resilience Center de la Universitat de Texas, que ha assessorat de manera contínua els equips de les unitats d’Atenció al Trauma.

A més, la Societat Espanyola de Psiquiatria i Salut Mental també ha oferit formació especialitzada als professionals. En esta línia, a partir de març s’impartiran nous cursos organitzats per la Conselleria de Sanitat en els quals participaran experts de l’Hospital Sant Joan de Déu de Barcelona, centre de referència nacional en salut mental infantil i juvenil.

Fecha: 21/02/2025